Қазақстан Республикасы Өнеркәсіп және құрылыс министрлігі

**Қазақстан Республикасы Өнеркәсіп және құрылыс министрлігі** — үкімет құрамына енетін, Қазақстан өнеркәсібі, құрылыс индустриясы, энергия үнемдеу, геологиялық зерттеу, тұрғын үй қатынасы, елді мекендер шегінде сумен жабдықтау және басқа да салаларға жауапты министрлік.

## Тарихы
1990 жылғы 20 желтоқсанда Қазақ КСР Президентінің Жарлығымен таратылған бірнеше министрліктің негізінде Өнеркәсiп министрлiгi құрылды.

1994 жылғы маусымда Сыртқы  экономикалық байланыстар министрлiгi, Өнеркәсiп министрлiгi және Сауда министрлiгi бірігіп, Өнеркәсiп және сауда министрлiгi құрылды.

1997 жылғы наурызда Экономика министрлiгi, Өнеркәсiп және сауда министрлiгi, Құрылыс, тұрғын үй және аумақтарда құрылыс салу министрлiгi, Баға және монополияға қарсы саясат мемлекеттiк комитетi, Ұлттық статистика агенттiгi, Стандарттау, метрология және сертификаттау комитетi, Авторлық және сабақтас құқықтар мемлекеттiк агенттiгi бірігіп, Экономика және сауда министрлiгi құрылды. Сол жылғы қазанда Энергетика және табиғи ресурстар министрлiгi мен Экономика және сауда министрлiгi қосылып, Энергетика, индустрия және сауда министрлiгі құрылды.

1999 жылғы қазанда таратылған Ғылым және жоғары білім министрлігінің атом энергетикасы мен ғарыштық зерттеулер саласындағы функциялары Энергетика, индустрия және сауда министрлігіне берілді.

2000 жылғы желтоқсанда Экономика министрлігі Экономика және сауда министрлігі болып өзгертілді. Энергетика, индустрия және сауда министрлігінің индустрия және сауда саласындағы функциялары Экономика және сауда министрлігіне беріліп, Энергетика және минералдық ресурстар министрлігі құрылды.

2002 жылғы тамызда Экономика және сауда министрлігі Экономика және бюджеттiк жоспарлау министрлiгi мен Индустрия және сауда министрлігі болып екіге бөлінді. Энергетика және минералдық ресурстар министрлігінің өнеркәсiптi басқару функциялары мен Сыртқы iстер министрлігінің тiкелей инвестицияларды мемлекеттiк қолдау саласындағы функциялары Индустрия және сауда министрлiгiне берілді.

2010 жылғы наурызда Индустрия және сауда министрлігінің сауда саласындағы функциялары Экономикалық даму және сауда министрлігіне берілді. Ал Энергетика және минералдық ресурстар министрлігінің электр энергетикасы, тау-кен және атом өнеркәсібі саласындағы функциялары Индустрия және сауда министрлігіне беріліп, екі министрліктің негізінде Мұнай және газ министрлігі мен Индустрия және жаңа технологиялар министрлігі құрылды.

2012 жылғы мамырда Индустрия және жаңа технологиялар министрлігінен Үкімет құрамына кірмейтін Атом энергиясы агенттігі бөлініп шықты. 2013 жылғы қаңтарда агенттік таратылып, қайтадан Индустрия және жаңа технологиялар министрлігіне қосылды.

2014 жылғы тамызда бірнеше министрлік пен агенттіктің негізінде Инвестициялар және даму министрлігі құрылды. Оған:
* Индустрия және жаңа технологиялар министрлігі электр және атом энергетикасы салаларын қоспағандағы функциялары;
* Байланыс және ақпарат агенттігінің мұрағат ісі мен құжаттама салаларын қоспағандағы функциялары;
* Төтенше жағдайлар министрлігінің өнеркәсіптік қауіпсіздік саласындағы функциялары;
* Көлік және коммуникация министрлігінің;
* Ұлттық ғарыш агенттігінің функциялары берілді.

2016 жылғы мамырда Инвестициялар және даму министрлігінің ақпарат, ақпараттандыру және байланыс саласындағы функциялары жаңадан құрылған Ақпарат және коммуникациялар министрлігіне берілді. Қазан айында министрліктің ғарыш қызметі саласындағы функциялары жаңадан құрылған Қорғаныс және аэроғарыш өнеркәсібі министрлігіне берілді.

2018 жылғы желтоқсанда инвестиция тарту жөніндегі мемлекеттік саясатты қалыптастыру Ұлттық экономика министрлігіне, ал сол саясатты іске асыру Сыртқы істер министрлігіне жүктеліп, Инвестициялар және даму министрлігі Индустрия және инфрақұрылымдық даму министрлігі болып өзгертілді.

2019 жылғы маусымда Индустрия және инфрақұрылымдық даму министрлігінің техникалық реттеу, стандарттау саласындағы функциялары жаңадан құрылған Сауда және интеграция министрлігіне, мемлекеттік геологиялық зерттеу, минералдық-шикізат базасын молайту саласындағы функциялары Экология, геология және табиғи ресурстар министрлігіне берілді. Цифрлық даму, қорғаныс және аэроғарыш өнеркәсібі министрлігінің қорғаныс өнеркәсібі, мемлекеттік қорғаныс тапсырыс саласындағы функциялары
Индустрия және инфрақұрылымдық даму министрлігіне берілді. Қазақстанның инновациялық саясаты, ғылыми-техникалық дамуы саласындағы функциялар Индустрия және инфрақұрылымдық даму министрлігінен Цифрлық даму, қорғаныс және аэроғарыш өнеркәсібі министрлігіне беріліп, Цифрлық даму, инновациялар және аэроғарыш өнеркәсібі министрлігі құрылды.

2020 жылғы қыркүйекте Индустрия және инфрақұрылымдық даму министрлігінің өнеркәсіптік қауіпсіздік саласындағы  функциялары жаңадан құрылған Төтенше жағдайлар министрлігіне берілді.

2023 жылғы 1 қыркүйекте президент Қасым-Жомарт Тоқаевтың жарлығымен Индустрия және инфрақұрылымдық даму министрлігінің екіге бөлінуінің нәтижесінде жаңадан Өнеркәсіп және құрылыс министрлігі мен Көлік министрлігі құрылды.

## Құрылымы
Өнеркәсіп және құрылыс министрлігінің 3 негізгі ведомствосы бар. Олар:
* Геология комитеті;
* Өнеркәсіп комитеті;
* Құрылыс және тұрғын үй-коммуналдық шаруашылық істері комитеті.

## Қарамағындағы мекемелер
* «QazIndustry» қазақстандық индустрия және экспорт орталығы» АҚ
* «Қазақстан инжиниринг (Kazakhstan Engineering)» ұлттық компаниясы» АҚ
* «Тараз химиялық паркі» арнайы экономикалық аймағының басқарушы компаниясы» АҚ
* «Қорғаныстық-өнеркәсіптік кешенді дамыту қоры» АҚ

## Міндеттері
Министрлік 2023 жылы құрылғанда оған индустрия және индустриялық даму, тау-кен металлургия кешені, машина жасау, құрылыс индустриясы, энергия үнемдеу, бағалы металдар өндірісін және бағалы металдар мен асыл тастардың айналымын реттеу, зергерлік және басқа да бұйымдар, арнайы экономикалық аймақтарды құру, олардың жұмыс істеуі және таратылуы, жер қойнауын мемлекеттік геологиялық зерттеу, тұрғын үй қатынастары, коммуналдық шаруашылық, елді мекендер шегінде сумен жабдықтау және су бұру, жылумен жабдықтау, қорғаныс өнеркәсібі, бірыңғай әскери-техникалық саясатты жүргізуге қатысу, мемлекеттік қорғаныстық тапсырысты қалыптастыру, орналастыру және орындау саласындағы функциялар және өзге де функциялар мен өкілеттіктер берілді.

Министрліктің ресми сайтында қызмет бағыты автомобиль жолдары, азаматтық авиация, мемлекеттік қорғаныс тапсыры және қорғаныс өнеркәсіп кешенін дамыту, индустриялық даму, жер қойнауын пайдалану, "Адалдық алаңы" жобалау кеңсесі, көлік және құрылыс және тұрғын үй-коммуналдық шаруашылығы екені көрсетілген.

## Министрлер тізімі

## Дереккөздер

Ө
Санат:Өнеркәсіп министрліктері
Санат:Құрылыс министрліктері
Санат:Тұрғын үй құрылысы министрліктері